b'\n_START_ARTICLE_\nSevernoatlantske letalske poti\n_START_PARAGRAPH_\nNorth Atlantic Tracks System (NATS) so transatlantske letalske poti (rute) med Severno Ameriko in Evropo. Ve\xc4\x8dinoma jih uporabljajo potni\xc5\xa1ka letala, malo manj pogosto transportna. Poti so dolo\xc4\x8dene tako, da zagotavljajo potrebno separacijo - zra\xc4\x8dni prostor nad oceanom ve\xc4\x8dinoma ni radarsko pokrit. Piloti imajo za ve\xc4\x8djo varnost na voljo tudi sistem za prepre\xc4\x8devanje trkov v zraku - TCAS. NATS podro\xc4\x8dje obsega vi\xc5\xa1ino od 29000 do 42000 \xc4\x8devljev. Zra\xc4\x8dno kontrolo zagotavlja posebni kontroler. NATS je razdeljeno na dve veliki podro\xc4\x8dji vzhodni Shanwick Oceanic Control (EGGX) in zahodni Gander Center (CZQX)._NEWLINE_Za komunikacijo se uporabljajo visoke frekvence (HF), VHF namre\xc4\x8d ne delujejo na tako dolge razdalje. Letala sicer lahko komunicirajo z VHF med seboj. Obstajajo tudi minimalne zahteve za opremo, ki je potrebna za letenje v NATS. Letala, ki nimajo te opreme, lahko letijo transatlantske lete, vendar ne v obmo\xc4\x8dju NATS._NEWLINE_NATS rute niso fiksne, spreminjajo se dvakrat na dan (vendar ne med letom), odvisno od vremenskih pogojev. Cilj je izbrati ruto z najkraj\xc5\xa1im \xc4\x8dasom leta - Minimum Time Route (MTR). \xc4\x8cim bolj se sku\xc5\xa1a izkori\xc5\xa1\xc4\x8dati repne vetrove in se sku\xc5\xa1a izogibati \xc4\x8delnim vetrovom - tako se skraj\xc5\xa1a \xc4\x8das leta in zmanj\xc5\xa1a poraba goriva. MTR ruta ni vedno najkraj\xc5\xa1a, na primer \xc4\x8de ima letalo 200 km/h vetra v rep, bo lahko kljub dalj\xc5\xa1i razdalji priletelo na destinacijo hitreje kot po geografsko najkraj\xc5\xa1i ruti. Letala, ki letijo iz Severne Amerike v Evropo, imajo prednost zaradi mo\xc4\x8dnega zahodnika na velikih vi\xc5\xa1inah (t. i. jet stream)._NEWLINE_Na dan lahko NATS uporablja tudi do 1500 letal. Skoraj vsa letala so \xc5\xa1irokotrupna, izjema je Boeing 757, ki ima sorazmerno velik doseg._NEWLINE_Nadzvo\xc4\x8dni Concorde je uporabljal t. i.\xc2\xa0\xc2\xbbnadzvo\xc4\x8dne\xc2\xab\xc2\xa0(supersonic) rute, za razliko od NATS so bile te rute fiksno dolo\xc4\x8dene. Njihova vi\xc5\xa1ina je od 45000 do 60000 \xc4\x8devljev. Na tej vi\xc5\xa1ini so vremenski pogoji manj spremenljivi.'